ORDE do 5 de xullo de 2006 pola que se modifica a do 27 de abril pola que se regula a concesión de axudas para o desenvolvemento, nas zonas dependentes da pesca, de pequenas empresas de servizos, turísticas e artesanais de actividades produtivas vinculadas ao mar.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 20/07/2006

A Orde do 27 de abril de 2006, desta consellería, pola que se regula a concesión de axudas para o desenvolvemento, nas zonas dependentes da pesca, de pequenas empresas de servizos, turísticas e artesanais de actividades produtivas vinculadas ao mar, foi publicada no Diario Oficial de Galicia nº 92, do 15 de maio de 2006, delegándose, no derradeiro parágrafo do seu artigo 9, a competencia para a resolución destas axudas nos delegados territoriais da consellería.
No dito artigo 9, no seus primeiro e segundo parágrafos, establécese que a unidade instrutora do procedemento é o Servizo de Estruturas e Mercados da Pesca de cada delegación territorial. Así mesmo, no artigo 12, segundo parágrafo, establécese que a función de seguimento e apoio do investimento auxiliado se realizará a través deste mesmo servizo en cada delegación territorial.
Non obstante, estas unidades administrativas, por razóns de tipo conxuntural, están sobrecargadas de traballo, polo que a procura dunha maior axilidade e eficiencia administrativa aconsella que, con carácter extraordinario para o presente ano, asuman esta función outras unidades, e neste sentido as seccións de Formación Pesqueira das delegacións territoriais preséntanse como as idóneas dada ademais a súa experiencia na tramitación destas axudas no pasado exercicio.
Cómpre, polo tanto, modificar a orde sinalada no sentido indicado e, na súa virtude,
DISPOÑO:
Artigo 1º
Modifícase o primeiro parágrafo do artigo 9, que queda redactado como segue:
«Unha vez recibidas as instancias e a documentación, estas serán examinadas pola Sección de Formación Pesqueira da delegación territorial correspondente da Consellería de Pesca e Asuntos Marítimos, que actuará como instrutora do expediente, que, se observase algunha deficiencia lle concederá ao solicitante un prazo de 10 días para emendala consonte o artigo 71 da Lei 30/1992, modificada pola Lei 4/1999. Transcorrido este prazo
sen que se producise a emenda, terase por desistido da súa petición, logo da súa resolución».
Artigo 2º
Modifícase o segundo parágrafo do artigo 12, que queda redactado como segue:
«A Consellería de Pesca e Asuntos Marítimos, a través da correspondente delegación territorial e da Sección de Formación Pesqueira, realizará o seguimento e apoio do investimento auxiliado e reserva para si a facultade de realizar as comprobacións, inspeccións e controis que considere oportunos, verificando o cumprimento da finalidade da axuda. Para tal fin, o beneficiario deberá comunicar por escrito o inicio do investimento obxecto da axuda cun prazo suficiente para poder efectuar as comprobacións que se coiden necesarias».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de xullo de 2006.
Carmen Gallego Calvar
Conselleira de Pesca e Asuntos Marítimos
Director xeral de Estruturas e Mercados da Pesca
Delegado/as territoriais da Coruña, Lugo e Pontevedra